**Verbondskinders en Verbondsouers**

**Doopsformulier, Gal 3:21-39, Gen. 25 en 27***Andries Burger, GK Pinetown, 17 Mar. 2019*

Kinders - Opneem

Die tradisie is om eers te preek en dan die formulier vir die doop te lees, maar ek gaan dit vandag ietwat anders doen.

Alles in die formulier (wat in wese ook maar ŉ preek is) is saam in die preek self ingewerk sodat dit ŉ eenheid vorm.

Ons gaan besin oor wat die doop beteken, waarom ons dit aan kindertjies bedien, en dan die verwagting van gedoopte kinders en hulle ouers.

 (Rian en Estelle, julle kan rustig saam luister totdat ek julle later vorentoe roep.)

**Wat beteken die doop?**

Die doop is ŉ teken wat Jesus Christus self ingestel het om iets van die goddelike misterie van verlossing vir ons sigbaar uit te beeld. Dit is wat ons bedoel met die woord “sakrament”.

Dis belangrik om te onthou dat die doop nie gaan oor iets wat óns doen nie, maar oor iets wat God doen en wat Hy beloof. Dit maak ŉ *goddelike* misterie sigbaar...

Die een wat gedoop word, of sy/haar familie is nie die fokus nie, maar God en sy beloftes is – die doop gaan oor die uitbeelding en die versekering van God se beloftes. Dit is ŉ heilige bevestiging van God se beloftes aan gelowige ouers en hulle kinders.

Die doel van die doop is om ons geloof te versterk.

 Geloof is mos om seker en oortuig te wees van iets wat jy nie kan sien nie (Heb. 11:1);

en die doop help ons om iets van die onsienlike wat ons glo, sigbaar te maak.

En die sekerheid in wat ons teken sien versterk ons geloof in betekenis wat ons nie kan sien nie.

**<< Lees Gal. 3:21-29 >>**

**Verlossing van sonde**

Die hele wêreld, alle mense, ook ons en ons kinders, is van geboorte af vasgevang in ŉ duiwelse verslawing aan sonde, aan ons eie begeertes en luste (v.22). (Soos ŉ pasgebore bokkie bloederig, spartelend, verstrengel is in die nageboorte.)

Paulus skryf in Ef. 2:1 dat die mens geestelik dood is in sonde en oortreding.

Vir die mens is daar geen hoop nie, al wat ons verdien is God se toorn, sy woede oor ons sonde. Totale verwerping – hel!!

Moenie jouself bluf en dink jy is die uitsondering nie – daar is nie een wat goed doen nie, selfs nie een nie lees ons in Rom. 3:10, 12.

 Selfs die beste onder ons skiet ligjare vêr tekort aan God se standaarde.

Maar God het die wêreld so lief dat Hy sy Seun stuur om mens te word,

 en Hy wat geen sonde gehad en gedoen het nie,

 Hy neem al ons sonde op Hom,

 Hy dra God se woede en straf,

 sodat elkeen wat glo, nie verlore gaan nie maar ewig lewe by God.

 Deur sy bloed was Hy elkeen wat glo skoon van al ons sonde.

Die doop wil iets hiervan vir ons sigbaar maak.

In die doop word ons herinner aan ons sondevuilheid, ons onreinheid,

dit vermaan ons om ŉ afkeer in onsself te hê, om ons eie walglikheid voor God te erken en om ons in groot hartseer voor Hom te verootmoedig/verneder.

En daarby die besef dat ons nie self kan skoon kom van die smet van ons sonde nie, dat ons nie self kan vrykom van die skuld van ons sonde nie.

In die doop word ons herinner dat ons reiniging en ons saligheid nie van binne ons self (goeie/vroom lewe) kan kom nie, maar dat ons dit buite ons moet soek.

Hoe duidelik is dit tog nie in die doop van ŉ hulpelose babatjie nie?

So min as wat ŉ babatjie homself (haarself) kan skoonmaak – net so min kan ons onsself van sonde reinig.

Soos die water vuilheid sigbaar afwas, so sien ons in die doop die versekering, die verseëling, die waarborg van God se belofte dat Jesus se bloedoffer al die sonde afwas van elkeen wat in Hom glo.

Wanneer jy netnou die water sien waarmee ons doop, laat jou gedagtes dan gaan en erken jou sondige aard en jou walglike rebellie teen God, ...

maar dink verder en anker jou geloof in God se belofte van sondevergiffenis –

sy belofte dat Hy elkeen reinig wat in Hom glo

netso so vas en seker is as die sigbaarheid en die natheid van die doopwater.

(As jy nie in Christus glo nie, sien dan die doop as ŉ waarskuwing en ŉ uitnodiging.

ŉ Waarskuwing dat jy nie op enige ander manier met God versoen kan word as deur die bloed van Jesus Christus alleen nie.

ŉ Uitnodiging om jou vertroue in Hom te plaas en Hom in geloof te omhels,

 want Hy verwerp niemand wat tot Hom nader nie. Sy liefde en genade is baie groter as enigiets wat jy in jou verlede gedoen of oorgekom het. )

**<< Sing (SIT) Ps. 19:5 (Krog p. 89 in Groen Psalmboek) >>**

My sondes bring ek nou, ook wat onwetend klou,

o spreek my daarvan vry!

Ek bid: Laat my nie dwaal, vergeef my andermaal.

Heers U alleen oor my!

Die woorde van my mond, my hart se diepste grond

maak dít aanneemlik, Redder.

Ek het op U gebou; my aan U toevertrou,

my Rots, ja, my Bevryder.

**GEBED (Verootmoediging, Vryspraak, Verlossing...)**

**<< SING – Dit borrel in my... (2018) >>**

Dit borrel in my want ek is so bly,
Jesus het my lief.
Vir my’t Hy gesterf en gered van verderf
Ja, Jesus het my lief.

Dit borrel in my want ek is so bly,
Jesus maak my lewe vry.

Hy neem weg my sondeskuld,
dit borrel, dit borrel, in my, in my,
dit borrel, dit borrel in my!

**ŉ Nuwe lewe**

Skoon gewas van sonde deur Jesus se bloed...

 Sal jy dan weer in vuilheid en vodde van sonde gaan rondkruip? Dit pas tog nie!?

Die doop roep ons op om as skoongewasde mense te lewe.

In Christus is ons nie net skoongewas van sonde nie, ons is nuwe mense, skryf Paulus in 2 Kor. 5:17.

Die Heilige Gees werk wedergeboorte en geloof in elkeen wat God na Hom toe roep, sodat mense wat dood was in sonde saam met Christus opgewek word tot ŉ nuwe lewe (Ef. 2:5,6).

Ons ou sondige natuur sterf saam Christus aan die kruis en saam met Christus maak die Gees ons lewendig om dan as nuwe mense te lewe – trouens Christus leef in ons (Gal. 2:20).

Gelowiges is skoongewas van sonde en beklee met Christus se volkome geregtigheid...

Dit moet wys in ons gedagtes, in ons woorde en in ons gedrag.

God se kinders word deur die doop opgeroep om van die wêreldse begeerlikheide af te sien en ons fokus op God alleen te plaas.

 Ons is nie meer van hierdie wêreld nie – al is ons nog hier.

Toets jouself in die omstandighede waarin jy leef – skool, werk, huis, pad, gemeenskap. Nog ŉ paar weke dan het ons ŉ algemene verkiesing. Wat hoor mense by jou wanneer julle oor die politiek en die land praat?

Die doop roep jou op sodat mense duidelik sal hoor en sien dat jy jou vertroue op die Drie-enige God stel en op niks en niemand anders nie.

Die doop roep jou daartoe op sodat dit helder duidelik sal wees dat jy God liefhet met jou hele wese, en dat jy jou naaste, elkeen wat jou pad kruis –

 ja elkeen, selfs ook jou vyande, dat jy elkeen sal liefhê soos wat jy jouself lief het.

Jy is Jesus se gestuurde om te wys hoe sy selfopofferende liefde lyk.

En as jy as gelowige soms of selfs gereeld misluk, soos ek ook maar?

Dan troos die doop jou want so seker as wat die doopwater nat is, so seker was Jesus se bloedoffer jou skoon van die skuld en die smet van jou sonde.

 ...

En dadelik roep die doop weer op om nie vrede te maak met enige sonde nie – want jy is skoongewas en behoort so skoon soos Christus te lewe.

Sien jy dat die doop nie net vir die baba en sy ouers bedoel is nie, maar dat dit ŉ teken is vir elkeen in die gemeente?

**Waarom doop ons babas?**

Dis alles goed en wel, maar die beloftes waaraan die doop ons herinner word net waar deur geloof.

Waarom sal ons dan babas doop waarvan ons nog nie weet of hulle glo nie? (Dit kan wel soos Jeremia (1:5).

 Dit is die struikelblok waaroor die meeste Christene in die wêreld val.

Onthou jy wat ek reg in die begin gesê het?

Dat die doop God se beloftes vir ons uitbeeld en waarborg?

 Ons doop gelowiges se kindertjies omdat God se beloftes ook vir hulle bedoel is.

Petrus sê in Handelinge 2:39 vir mense wat tot geloof gekom het dat, *“Wat God belowe het kom julle toe, en julle kinders ...”*

En in Gal 3:29 het ons gelees dat gelowiges wat aan Christus behoort nakomelinge is van Abraham volgens God se belofte. Gelowiges is kinders van Abraham (Gal. 3:7).

En aan Abraham en sy nageslag het God beloftes gegee wat Hy met ŉ verbond gewaarborg het.

ŉ Verbond is iets soos ŉ testament.

Jy belowe aan jou kinders wat hulle by jou gaan erf en om seker te maak dat niks en niemand dit kan verander nie, skryf jy daardie beloftes en die name van jou erfgename op in ŉ testament.

In Genesis 12 het God vir Abraham beloftes gegee dat dit met hom goed sal gaan, dat hy ŉ baie groot nageslag sal hê, en die heel belangrikste – dat die verlosser uit sy nageslag gebore sal word.

En toe Abraham moedeloos word omdat dit so lank neem voor God se beloftes waar word, toe maak God ŉ verbond met Abraham – dit is aangrypend wat hoe Hy dit doen – gaan lees dit gerus in Gen. 15.

God se verbond is soos ŉ testament waarin Hy Abraham se naam by al die beloftes skryf wat God aan hom gemaak het.

God herhaal sy verbond met Abraham in Gen. 17 maar Hy voeg by dat Hy die verbond ook met Abraham se nageslag maak en met hulle nageslag as ŉ ewige verbond wat nooit sal ophou of verbygaan nie.

Omdat alle gelowiges kinders van Abraham is, soos ons in Gal. 3 gelees het,

is daardie verbond nog steeds geldig as ŉ ewige verbond met elkeen van ons wat glo.

Dit is nie net Abraham se naam wat in God se testament, sy verbond opgeskryf is nie, nie net Esau en Isak en Jacob en Dawid en Petrus nie...

ook jou naam en myne en ook ons kinders sŉ, en eendag ook hulle kinders sŉ,

 ... soos en wanneer gelowige ouers kinders het.

Hierdie verbond met Abraham en met ons as sy nageslag het nie verbygegaan soos baie Christene dink nie. Hulle verstaan die Bybel verkeerd.

Dit is waar dat God in Jer. 31:31 sê dat Hy ŉ nuwe verbond gaan oprig, en dis presies wat Jesus dan ook doen in sy bloed en finaal met die uitstorting van die Heilige Gees.

Maar die ou verbond wat verbygegaan het soos ons in Heb. 8 lees, is nie die verbond met Abraham nie, dit is die verbond by Sinai wat verby is.

Die verbond van die wet is verby en ons het nou ŉ verbond van genade in die bloed van Christus.

Maar hierdie meer spesifieke nuwe verbond lê steeds binne die breë, algemene, ewige verbond met Abraham en sy nageslag.

As God vir Abraham sê dis ŉ ewige verbond – dan bedoel hy eintlik dat dit ŉ ewige verbond is...

In Gen. 17 het die Here vir Abraham en sy nageslag die besnydenis ingestel as teken van daardie ewige verbond. (Beloftes, Verbond, Teken)

Weens die aard van die teken en binne die konteks van hulle tyd gee Hy ŉ teken net vir die manlike geslag.

Almal wat deel kry aan die verbond, almal vir wie die beloftes geld ontvang die verbondsteken – eers die volwassenes en daarna hulle kinders want die verbond is vir hulle en hulle kinders.

En so was dit tot met Jesus se offer.

Omdat Jesus se bloed die finale offer is en omdat Hy self die vervulling is van al die beloftes,

verander Hy die teken sodat dit nie meer bloed bevat nie, maar water.

Die doop is ŉ teken wat God se beloftes uitbeeld en sigbaar maak,

die doop is die nuwe teken van God se verbond met alle gelowiges, kinders van Abraham, en hulle kinders as ŉ ewige verbond.

Daarom doop ons die kinders van gelowiges want hulle is ingesluit in die verbond,

 hulle name is opgeskryf in God se testament van beloftes.

Hulle is verbondskinders van verbondsouers en daarom ontvang hulle die verbondsteken – die doop.

**SING (STAAN) Sb. 16-1 v. 1, 2**

1.

"Laat jul kinders tot My nader

en geen hindernis hul weer,

want die koninkryk der heemle

is hul erfdeel, " sê die HEER.

2.

"Wie nie needrig soos die kindjie

wat hier tussen julle staan,

so die Godsryk wil ontvang nie,

sal daar geensins binnegaan."

**Verwagting van verbondskinders en verbondsouers.**

Kom ons kyk kortliks na ŉ voorbeeld – Esau en Jakob as verbondskinders en Isak en Rebekka as verbondsouers.

**<< Lees Gen. 25:20 – 23 / 27-34**

Praat van “in sonde ontvang en gebore” – daai twee laities het al in hulle moeder se baarmoeder baklei.

Esau was die eersgeborene en dit het beteken dat hy nie net die hoof van die familie sal word nie, maar dat hy die beste seëninge van sy pa sou ontvang.

Daardie beloftes wat God vir Abraham gegee het, en wat hy vir Isak oorgedra het,

was volgens hulle gebruik bedoel vir Esau as die oudste.

Maar Esau dink niks van die Here se seën nie, selfs nie dat die verlosser uit sy nageslag sal kom nie.

Hy verkwansel sy eersgeboortereg op God se beloftes vir ŉ bord kos.

 Hy is ŉ verbondskind, hy het die verbondsteken ontvang –

 maar hy gaan uiteindelik verlore. (Mal 1:2)

Dit is waar dat nie almal wat in ŉ testament genoem word hulle erfporsie ontvang nie.

 Daar is gereeld voorwaardes in ŉ testament – soos bv. dat jy ouer as 21 moet wees.

So is dit ook met God se verbond – kinders van gelowiges se name is in die verbond‑testament, die beloftes is vir hulle bedoel.

Maar hulle ontvang die vervulling daarvan eers en slegs wanneer hulle dit in geloof aanneem.

Behalwe vir die heel kleintjies wat nog in hulle ouers geheilig is (1 Kor. 7:14),

moet elkeen wat tot verstand kom die beloftes van God in geloof aanvaar om dit te kan ontvang.

 Ook verbondskinders moet wedergebore word en tot bekering en geloof kom.

As gedoopte kinders hulle erfporsie minag en verwerp in ongeloof – dan erf hulle niks.

Jakob heg wel waarde aan die seën want hy buit Esau uit deur die eergeboorte reg in te palm. Maar die manier wat hy die seën verkry is so ongepas as wat jy maar kan kry.

Jy onthou seker die gebeure in Gen. 27 van Isak wat dink hy gaan binnekort sterf en toe wil hy vir Esau in die geheim seën – al het God gesê dit sal andersom wees.

 Rebekka hoor dit en konkel saam met Jakob om die seën van Esau te steel.

Jakob is ŉ verbondskind, hy het die verbondsteken ontvang

 maar sy optrede pas nie by ŉ kind van die verbond nie.

Jakob, die bedrieër, ontvang egter wel die seën – en jy sou met reg reken dat hy dit glad nie verdien nie.

Maar so is dit ook in ŉ testament, nie alle erfgename verdien wat hulle ontvang nie.

En so is dit ook met God se verbond – ons verdien juis niks van ons erfenis nie.

Inteendeel – ons verdien om verwerp te word.

Maar God werk geloof uit genade en sonder verdienste kry ons as sondige kinders deel aan die ewige heerlikheid in Christus.

Wat leer ons van Isak en Rebekka as verbondsouers?

Het hulle dan nie vir Esau geleer van die heerlike rykdom van God se verbondsbeloftes nie?

Het hulle dan nie vir Jakob geleer hoe die verbond ons oproep om soos God se kinders te lewe nie?

Ons weet nie wat hulle in woorde geleer het nie,

ons weet nie hoe hulle die kinders in godsdiens laat deelneem het nie –

ons weet wel van hulle optrede

om een kind voor te trek voor die ander, om God se profesie te wil ignoreer/systap,

om met bedrog die seën te steel.

Rian en Estelle, en netso elkeen van ons hier –

as jou kind nie gereeld hoor van God se allerwonderlikste beloftes aan hom nie,

as hulle nie gereeld hoor dat daardie beloftes gewaarborg is in die doop wat hulle ontvang het nie –

dan versaak julle julle roeping as verbondsouers.

(En dan kan julle bydra tot julle kind se minagting van God se beloftes en van hulle doop...)

Leer hulle en laat hulle leer,

wys hulle met jou eie optrede hoeveel waardering jy het vir God se beloftes aan jou en aan hulle, wys hulle hoeveel jou doop en hulle doop vir jou beteken.

Maak seker dat jy God gedurig herinner aan sy beloftes aan jou en aan jou kinders, herinner Hom aan sy waarborg daarvan in hulle doop.

Vra Hom gereeld om aan hulle wedergeboorte en geloof te gee wat al sterker bly groei...

Wat is hierdie beloftes soos ons dit met die Nuwe Testamentiese perspektief ontvang?

Jesus se opdrag was dat ons moet doop in die Naam van die Vader en die Seun en die Heilige Gees.

 As ons in die Naam van die Vader gedoop word waarborg die Vader aan ons

 dat Hy ŉ ewige genadeverbond met ons oprig,

 om ons tot sy kinders as erfgename aan te neem en

 ons daarom wil versorg met die goeie dinge en

 dat Hy die kwaad van ons wil afweer of dit tot ons voordeel beskik.

 As ons in die Naam van die Seun gedoop word waarborg die Seun aan ons dat Hy

 ons in sy dood en sy opstanding inlyf,

 ons in sy bloed só van al ons sondes was dat ons van ons sondes bevry word

 en volkome regverdig voor God gereken word.

As ons in die Naam van die Heilige Gees gedoop word waarborg die Heilige Gees ons dat

 Hy in ons wil woon en ons tot lidmate van Christus wil heilig

 deur alles wat ons in Christus het vir ons as besittings te gee –

 die afwassing van sonde,

 daaglikse hernuwing van ons lewe

totdat ons uiteindelik vlekkeloos sal wees saam al die uitverkorenes in die ewige lewe.

Mag die Here hierdie beloftes in ons harte graveer en mag Hy dit uit genade in elkeen se lewe vervul, en ons lewens en die lewens van ons kinders en van hulle kinders in sy ewige verbond...

Kom ons sing terwyl Rian en Estelle vorentoe kom en sommer ook vir Arno saambring. Rebekka is natuurlik welkom om te kom kyk dat ons nie droogmaak nie...

**SING BELYDENIS – Lied 292 v. 1, 2 (2012)**

1.

My enigste troos in lewe en dood

is dat ek aan Jesus Christus behoort.

Met sy kosbare bloed het Hy my vrygekoop

dis my anker, my vaste hoop.

Ek behoort aan die Here.

Niks sal my ooit van Hom kan skei.

Met sy kosbare bloed het Hy my vrygekoop

dis my anker, my vaste hoop.

2.

Die doop is die seël dat die Heilige Gees

my 'n kind van God, die Vader laat wees.

Sy onfeilbare Woord is die gids wat ons lei;

deur sy liefde bewaar Hy my.

Ek behoort aan die Here.

Niks sal my ooit van Hom kan skei.

Sy onfeilbare Woord is die gids wat ons

lei; deur sy liefde bewaar Hy my.

Ons Almagtige, Ewige God en Vader,

Hoe wonderlik is die liefde en die genade wat ons so totaal onverdiend ontvang het in Jesus Christus.

Help ons en rig ons gedagtes op U en U beloftes, verseël dit in ons harte en skenk ons al meer sekerheid in ons geloof.

Ons wil veral dankie sê dat U hierdie ryke beloftes ook ons kinders gee en

dat hulle, wanneer hulle tot geloof gekom ook volledig deel sal kry aan die vervulling daarvan in Jesus Christus.

Mag hierdie doop U eer, ons troos en die gemeente opbou.

Ons vra dit namens ons Here Jesus Christus,

 wat saam met U en U Heilige Gees ewig leef en regeer. Amen

Rian en Estelle, ons is weer herinner dat die doop deur God self voorgeskryf is. Dit dien as bevestiging en waarborg van God se verbond met ons, en ons moet die nie uit gewoonte of bygeloof doen nie. Om julle gesindheid oor die doop bekend te maak, vra ek dat julle die volgende vrae sal antwoord:

1. Ons kinders is net so sondig soos ons en daarom ook netso onderwerp aan allerhande ellende, ja aan die verdoemenis self. Bely julle nogtans, dat hulle in Christus die belofte van heiliging ontvang en daarom as lidmate van Christus se gemeente gedoop behoort te word?
2. Bely julle dat die geloofswaarhede van die Ou en die Nuwe Testament, en daarom ook die belydenis skrifte van ons kerk, wat ons ook hier leer, die ware en volkome waarheid van verlossing tot saligheid bevat?
3. Belowe julle as ouers van hierdie kindjie om hom (haar) na julle vermoë in hierdie Bybelse waarhede op te voed; en om hom (haar) daarin te onderrig en te laat onderrig soos hy opgroei en al meer kan verstaan?

Wat is julle antwoord op hierdie vrae? *... Ja ...*

**ARNO BUYS ek doop jou in die Naam van die Vader en die Seun en die Heilige Gees.**

Ons Almagtige, barmhartige God en Vader,

 Met lofprysing wil ons U dank en eer

dat U ons deur die bloed van u geliefde Seun, Jesus Christus vergewe het van al ons sondes, en dat U ons deur u Heilige Gees aangeneem het as u kinders.

Dankie vir die teken van die doop wat U vir ons beveel het sodat ons daardeur sekerheid van al U beloftes kan hê.

 In Jesus Naam vra ons dat U hierdie kindjie altyd deur U Heilige Gees sal regeer,

 sodat hy in die Bybelse waarhede opgevoed sal word en

dat hy u vaderlike goedheid en liefdevolle ontferming sal leer ken en self daarvan sal kan vertel.

Skenk aan hom geloof in Jesus Christus

sodat hy in geregtigheid al meer onder Christus se heerskappy sal lewe,

teen die sonde sal stry en oorwin,

en U as sy hemelse Vader, en U Seun, as sy Here Jesus Christus en U Heilige Gees as sy trooster sal liefhê en

 dat hy U as enigste ware God vir ewig sal loof en prys.

Amen

**SING (SIT) – Ps. 134:4 (Totius p. 653) (Sonder begeleiding)**

Laat, HEER, u seën op hul daal,

u guns uit Sion hul bestraal!

U wat beveel en - dit geskied,

wil, HEER, u seën oor hul gebied!

**Kollekte - Diakonie**

**SING (STAAN) – Ps. 128 v. 3, 4 (Totius p. 627 in Groen Psalmboek)**

3.

Soos jong olyfboomplante,

wat uitspruit sterk en fris,

so bloei aan alle kante

jou kinders om jou dis.

O wie van die getal is,

hy wat die HERE vrees,

vir wie God een en al is -

hy sal geseënd wees.

4.

Mag ryke seëninge

uit Sion jou bedou;

mag jy dié goeie dinge

van Sionstad aanskou!

mag jy nog, op jou bede,

'n nakroosseen verkry!

En, God van alle vrede,

mag Isr'els vrede bly!

**(STAAN) Wegstuurseën: Num. 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

“Amen”